RESOLUCIÓN do 4 de xuño de 2007 pola que se solicita a colaboración de profesorado especializado para a execución do programa docente deste organismo.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 15/06/2007

A Academia Galega de Seguridade Pública, organismo autónomo adscrito á Consellería de Presidencia, Administracións Públicas e Xustiza da Xunta de Galicia, é a encargada, por si mesma ou en colaboración con outras entidades ou organismos, da formación inicial e/ou continuada dos colectivos que xestionan a seguridade pública no marco autonómico, quedando comprendidos no seu ámbito de acción os xuíces e fiscais, policías locais, policía autonómica, funcionarios de institucións penitenciarias, axentes forestais, bombeiros, persoal de protección civil e persoal da seguridade privada. Para o cumprimento das funcións formativas que segundo a Lei 1/2007, do 15 de xaneiro, competen á Academia Galega de Seguridade Pública, requírese a existencia dun cadro de profesores cualificados que sexan verdadeiros especialistas nas materias impartidas polo centro.
O desenvolvemento da Lei reguladora da policía de Galicia e da Lei de emerxencias obrigará a Academia Galega de Seguridade Pública a incrementar o seu equipo de profesorado na medida en que serán acollidos nas súas aulas un maior número de alumnos, xa sexa para o seu ingreso no novo corpo de Policía de Galicia ou para a súa actualización, especialización ou promoción, tanto nese corpo como nos das policías locais. Así mesmo, a formación do persoal de emerxencias fai necesario un aumento dos recursos humanos destinados á formación dos seus integrantes.
Ao abeiro das anteriores consideracións, e en uso das atribucións que me outorga a Lei 1/2007, do 15 de xaneiro, da Academia Galega de Seguridade Pública, no seu artigo 12,
RESOLVO:
Primeiro.-Poñer en coñecemento de todas aquelas persoas que, achándose en posesión da titulación axeitada, experiencia docente ou profesional, estean interesadas en colaborar nas actividades docentes da academia nalgunha das materias que se relacionan no anexo I, poden presentar unha solicitude nese sentido seguindo o modelo do anexo II. Na devandita solicitude, á que achegarán o seu curriculum vitae en formato electrónico (en CD, diskette ou dirixido ao enderezo formacion.agasp@xunta.es), farán constar os seus datos persoais e profesionais, así como a materia ou materias da súa especialidade.
Segundo.-As solicitudes irán dirixidas ao director xeral da Academia Galega de Seguridade Pública e presentaranse, ben directamente no rexistro xeral da academia (avda. da Cultura, s/n, A Estrada, Pontevedra) ou a través dalgunha das formas establecidas no artigo 38.4º da Lei de réxime xurídico das administracións públicas e do procedemento administrativo común. Así mesmo, pódese facer toda a tramitación a través da páxina web
http://agasp.xunta.es.
Terceiro.-En caso de resultar designado o solicitante, a súa colaboración docente será específica para cada curso ou actividade concreta e axustarase á normativa vixente en materia de incompatibilidades e retribucións. Non implicará relación laboral de ningún tipo coa Academia Galega de Seguridade Pública, tendo unicamente a condición de colaborador temporal e o dereito a percibir as compensacións económicas que correspondan segundo o disposto no artigo 15.2º da Lei 1/2007, do 15 de xaneiro.
A Estrada, 4 de xuño de 2007.
Carlos Suárez-Mira Rodríguez
Director xeral da Academia Galega de Seguridade Pública